钦定古今图书集成/明伦汇编/官常典/第510卷 > 赵卨
## 钦定古今图书集成/明伦汇编/官常典/第510卷 > 赵卨

按《宋史》本传：“卨字公才，邛州依政人。第进士，为汾州
司法参军。郭逵宣抚陕西，辟掌机宜文字。种谔擅纳
绥州降人数万，朝廷以其生事，议诛谔，反故地归降，
入以解仇释兵。卨上疏曰：‘谔无名兴举，死有馀责。若
将改而还之，彼能听顺而亡绝约之心乎？不若谕以
彼众饿莩，投死中国，边臣虽擅纳，实无所利。特以往
年俘我苏立、景询辈尔。可遣询等来，与降人交归，各
遵纪律，而疆场宁矣。如其蔽而不遣，则我留横山之
众未为失也’。”又徙逵帅鄜延，为逵移书执政，请存绥
州以张兵势。先规度大理河川，建堡砦，画稼穑之地
三十里，以处降者，若弃绥不守，则无以安新附之众。
援种世衡招蕃兵部敌屯青涧城故事。朝廷从之，活
降人数万，为东路捍蔽。熙宁初，夏人诱杀知保安军
杨定等，既而以李崇贵、韩道喜来献，且请和。朝廷欲
官其任事之酋，镌岁赐以为俸给，因使纳塞门、安远
二砦而还绥州。卨言：“绥实形势之地，宜增广边障，乃
无穷之利，若存绥以观其变，计之得也。”神宗召问状，
对曰：“绥之存亡，皆不免用兵降二万人，入吾肝脾，衅
隙已深，不可亡备。”神宗然之，除集贤校理。夏人犯环
庆，后复来贺正，卨请边吏离其心腹，因以招横山之
众，此不战而屈人兵也。迁提点陕西刑狱。韩绛宣抚
陕西，河东兵西讨，卨为绛言：“大兵过山界，皆砂碛，乏
善水草，又亡险隘可以控扼，今切危之。若乘兵威招
诱山界人户，处之生地。当先经画山界控扼之地，然
后招降。不尔，劳师远攻，未见其利。”绛欲取横山纳种
谔之策，遂城啰兀，以卨权宣抚判官。谔趣河东兵会
银川，规以后期，将斩，卨白绛，令谔自往中路迎东兵，
谔惧违节制，乃不敢逞。加直龙图阁、知延州。夏人屡
欲款塞，每以虚声摇边。诏问方略，卨审计形势，为破
敌之策以献。遣裨将曲珍、吕真以兵千人分巡东、西
路。夏人方以四万众自间道欲取绥道，遇珍，皇骇亟
战，真继至，夏众败走，夏自失绥意未能已。卨揣知其
情，奏言：“夏使请和，必欲画绥界，愿听本路经略司分
画，岁赐则俟通和之日复焉。”明年，遂用卨策，以绥为
绥德城。初，鄜、延地皆荒瘠，占田者不出租赋，倚为藩
蔽。宝元用兵后，凋耗殆尽，其旷土为诸酋所有。卨因
招问曰：“往时汝族户若干，今皆安在？”对：“大兵之后，死
亡流散，其所存止此。”卨曰：“其地存乎？”酋无以对。卨曰：
“听汝自募丁，家使占田充兵，若何？吾所得者人尔，田
则吾不问也。”诸酋皆感服归募，悉补亡籍。又检括境
内公私闲田，得七千五百馀顷，募骑兵万七千。卨以
异时蕃兵《提空簿》漫不可考，因议涅其手。属岁饥，卨
分蕃兵愿刺手者，贷常平谷一斛，于是人人愿刺，因
训练以时，精锐过于正兵。神宗闻而嘉之，擢天章阁
待制。交阯叛，诏为安南行营经略招讨使，总九将军
讨之，以中官李宪为贰。卨与议不合，请罢宪。神宗问
可代者，卨以郭逵老边事，愿为裨赞，于是以逵为宣
抚使，卨副之。逵至，辄与卨异。卨欲乘兵形未动，先抚
辑两江峒下，择壮勇，啖以利，使招徕携贰，隳其腹心，
然后以大兵继之。逵不听。卨又欲使人赍敕榜入贼
中招纳，又不听。遂令燕逵先破广源，复还永平。卨以
为广源间道，距交州十二驿，趣“利掩击，出其不意，川
途并进，三路致讨，势必分头固争不能得。”贼乘缓遂
据江，列战舰数百艘，官军不能济。卨分遣将吏，伐木
治攻具，机石如雨，其舰被击皆废，徐以罢卒，致贼设
伏击之，斩首数千级，馘其渠酋，遂皆降。逵、怍于玩寇，
乃移疾。先逵既坐贬，卨亦以不即平贼，降为直龙图
阁、知桂州。后复天章阁待制、权三司使。时西帅大举，
五路并进，以卨为河东转运使，领降卒赴鄜延饷种
谔军。谔抵罪，卨又坐馈挽不给，黜知相州。既而镌职
知淮阳军。居数月，尽复故职、知庆州。羌𠼪名昌，诡称
送币将入寇，卨知蕃主白信可使，信适以罪系狱，破
械出之，告以其故，约期日使往，果缚取以归。明年，夏
人欲袭取新垒，大治攻械卨具，上《挠夏计》。及夏侵兰
州，卨遣曲珍将兵直抵盐韦，俘馘千馀、孳畜五千。其
酋栧厥嵬名宿丘于贺兰原，时出攻边。卨遣将李照
甫、蕃官归仁各将兵三千左右分击。耿端彦兵四千
趋贺兰原，戒端彦曰：“贺兰险要，过岭则砂碛也。使敌
入平夏，无繇破之。”又选三蕃官各轻兵五百，取间道
出敌砦后，邀其归路。端彦与战贺罗平，敌败，果趋平
夏。千兵伏发，敌骇溃，斩馘甚众，生擒嵬名，斩首领六，
获战马七百，牛羊老幼三万馀。迁龙图阁直学士，复
帅延安。元祐初，梁乙埋数扰边，卨知夏将入侵，檄西
路将刘安、李仪曰：“夏即犯塞门，汝径以轻兵𢭏其腹
心。”后果来犯，安等袭洪州，俘斩甚众，夏遂入贡。既而

夏，夏兵遂去。迁枢密直学士，乙埋终不悛，使问以善
意，问乙埋：“何苦与汉为仇，必欲寇？第数来，恐汝所得
不能偿所亡，洪州是也。能改之，吾善遇汝。”遗之战袍、
锦彩，自是乙埋不复窥塞，卨乃纵间，国中疑而杀之。
五年，拜端明殿学士，迁大中大夫。夏遣使以地界为
请，朝廷许还葭芦、米脂、浮屠安疆四砦，以卨领分画
之议。夏既得四砦，犹未有恭顺意，未几，复犯泾原。会
卨卒，年六十五。赠右光禄大夫。绍圣四年，以卨与《元
祐弃地议》，系其名于党籍。